

**ข่าวประชาสัมพันธ์**

**คณะกรรมาธิการขับเคลื่อนการปฏิรูปเทศด้านการศึกษา**

จากการประชุมของคณะกรรมาธิการขับเคลื่อนการปฏิรูปประเทศด้านการศึกษา วันที่ ๗ มีค. ๒๕๕๙ ได้มีมติเห็นชอบต่อแผนเร่งด่วนในการขับเคลื่อนการปฏิรูประบบการประกันและการประเมินคุณภาพการศึกษา และข้อเสนอแนะที่ให้มีการชะลอการประกันคุณภาพการศึกษาภายในโดยหน่วยงานต้นสังกัดและการประเมินคุณภาพการศึกษาภายนอกรอบที่สี่ ออกไป ๒ ปี จนกว่าการพัฒนาระบบการประกันคุณภาพการศึกษาภายในและการประเมินคุณภาพการศึกษาภายนอกที่เหมาะสมจะแล้วเสร็จ โดยกำหนดระยะเวลา ในการพัฒนาระบบ ๑ ปี และการทดลองระบบอีก ๑ ปี เพื่อยืนยันประสิทธิภาพและประสิทธิผลของระบบ ในระหว่างนี้สถานศึกษาสามารถดำเนินการประกันคุณภาพการศึกษาภายในโดยสถานศึกษาเอง โดย แผนเร่งด่วนดังกล่าวที่ได้ผ่านความเห็นชอบจากคณะกรรมาธิการฯ จะนำเสนอต่อสภาขับเคลื่อนการปฏิรูปประเทศ และคณะรัฐมนตรี เพื่อพิจารณาดำเนินการต่อไป

การดำเนินการของคณะกรรมาธิการขับเคลื่อนการปฏิรูปประเทศด้านการศึกษา โดย คณะอนุกรรมาธิการขับเคลื่อนการปฏิรูปมาตรฐานการประกันและประเมินคุณภาพการศึกษาในการปฏิรูประบบการประกันคุณภาพภายใน และการประเมินคุณภาพการศึกษาภายนอกทั้งระบบในทุกระดับการศึกษา ภายใต้กรอบแนวคิดหลักในการปฏิรูประบบประกันและประเมินคุณภาพการศึกษาดังนี้ เกณฑ์มาตรฐาน การประเมินคุณภาพภายนอกควรจะต้องสอดคล้องหรือเป็นเกณฑ์เดียวกันกับเกณฑ์มาตรฐานการประกันคุณภาพภายในและไม่สร้างภาระงานเพิ่มกับผู้ถูกประเมิน โดยการประเมินคุณภาพภายนอกจะควรพิจารณาจากผลการประเมินคุณภาพภายในโดยเน้นที่ผลลัพธ์ เกณฑ์มาตรฐานการประกันและประเมินคุณภาพการศึกษาจะต้องมีความยืดหยุ่นและเหมาะสมกับบริบทที่ต่างกันของสถานศึกษา แต่ต้องมีเกณฑ์มาตรฐาน ขั้นต่ำทียอมรับได้ในระดับสากล และมีการนำผลการประเมินไปใช้เพื่อการพัฒนามาตรฐานและคุณภาพการศึกษาตามเจตนารมณ์ของพระราชบัญญัติการศึกษาแห่งชาติ พ.ศ. ๒๕๔๒ แก้ไขเพิ่มเติม (ฉบับที่ ๒) พ.ศ. ๒๕๔๕ และ (ฉบับที่ ๓) พ.ศ. ๒๕๕๓ ให้มีการประกันคุณภาพการศึกษาภายในโดยให้สถานศึกษาหรือหน่วยงานต้นสังกัดทำการประเมินเองทุกปีและการประกันคุณภาพการศึกษาภายนอกโดย สำนักงานรับรองมาตรฐานและประเมินคุณภาพการศึกษา (สมศ.) อย่างน้อยทุกห้าปี โดยจุดมุ่งหมายของการประเมินเพื่อให้ มีการพัฒนาคุณภาพและมาตรฐานการศึกษาของสถานศึกษา ทั้งนี้ หลักเกณฑ์และวิธีการประเมินจะต้องคำนึงถึงความมุ่งหมาย หลักการและแนวการจัดการศึกษาตลอดจนบริบทในการจัดการศึกษาในแต่ละระดับ ดังนั้นการดำเนินการต่าง ๆ ของหน่วยงานที่รับผิดชอบและเกี่ยวข้องในการประกันคุณภาพการศึกษาภายในและประเมินคุณภาพการศึกษาภายนอกจะต้องยึดตามเจตนารมณ์ดังกล่าว

แต่จากการติดตามการดำเนินการเกี่ยวกับการประกันคุณภาพภายในสถานศึกษา และการประเมินคุณภาพภายนอกโดย สมศ. ของการศึกษาระดับต่าง ๆ ตั้งแต่ปี พ.ศ. ๒๕๔๒ จนถึงปัจจุบัน ทั้งในสถานศึกษาการศึกษาขั้นพื้นฐาน สถานศึกษาอาชีวศึกษา สถาบันอุดมศึกษา ของภาครัฐและเอกชน ตลอดจนสถานศึกษาและแหล่งเรียนรู้สำหรับการศึกษานอกระบบและการศึกษาตามอัธยาศัย การประเมินคุณภาพภายนอกได้ดำเนินการมาแล้ว ๓ รอบ แต่กลับพบว่าการประเมินดังกล่าวทั้งในส่วนของหลักเกณฑ์ และวิธีการประเมิน ไม่เป็นไปตามเจตนารมณ์ของกฎหมายที่กำหนดไว้คือไม่สอดรับและส่งเสริมสอดคล้องกับความมุ่งหมาย หลักการและแนวการจัดการศึกษาตลอดจนบริบทในการจัดการศึกษา ที่มีความแตกต่างกัน และที่ยิ่งไปกว่านั้นผลของการประเมินยังไม่ก่อให้เกิดการพัฒนาคุณภาพและมาตรฐานของสถานศึกษาเหล่านั้น ซึ่งเป็นเจตนารมณ์หลักของเรื่องนี้แต่อย่างใด

ในทางตรงกันข้ามกลับก่อให้เกิดปัญหาต่าง ๆ มากมายที่เกี่ยวเนื่องจากการประกันคุณภาพภายในและโดยเฉพาะอย่างยิ่งจากการประเมินคุณภาพภายนอกโดย สมศ. ที่ทำให้สถานศึกษาทุกระดับต่างประสบปัญหาในการดำเนินงาน และไม่ส่งผลที่ทำให้เกิดการพัฒนาคุณภาพการศึกษา ดังจะเห็นได้จากผลการจัดอันดับทางการศึกษาจากสถาบันต่างๆของโลก เช่น อันดับมหาวิทยาลัยไทย อันดับทักษะความสามารถทางคณิตศาสตร์ และ วิทยาศาสตร์ (PISA) อันดับทักษะความสามารถทางภาษาอังกฤษ (EF EPI) และอันดับคุณธรรมจริยธรรมของประเทศไทยดังแสดงให้เห็นในดัชนีชี้วัดภาพลักษณ์คอร์รัปชั่นโลก เป็นต้น ซึ่งสะท้อนให้เห็นคุณภาพการศึกษาไทยที่ยังคงตกต่ำอย่างต่อเนื่อง อีกทั้งยังเป็นการขัดต่อนโยบาย “คืนครูให้นักเรียน” เพราะภาระงานในการดำเนินการประกันคุณภาพทำให้ผู้สอนต้องทิ้งห้องเรียนมาเพื่อเตรียมเอกสารรองรับการประเมิน และเป็นอุปสรรคต่อเป้าหมายของนโยบาย “ลดเวลาเรียน เพิ่มเวลารู้” เพราะครูไม่มีเวลา ในการจัดเตรียมสื่อหรือชุดการสอนที่เหมาะสมที่จะเพิ่มการเรียนรู้ให้แก่นักเรียน เนื่องจากถูกดึงเวลาจาก การทำหน้าที่สอน ให้ไปทำกิจกรรมอื่นๆ ที่ไม่เกี่ยวข้องกับการสอน จากผลสำรวจของสำนักงานส่งเสริมสังคมแห่งการเรียนรู้และคุณภาพเยาวชน (สสค.) เมื่อปี ๒๕๕๗ พบว่ากิจกรรมนอกชั้นเรียนที่ไม่ใช่การสอนที่ครู ต้องใช้เวลามากที่สุดได้แก่ การประเมินของหน่วยงานภายนอก

ดังนั้น เพื่อเป็นการป้องกันความเสียหายที่เกิดขึ้นจากการดำเนินการตามระบบการประกันคุณภาพการศึกษาเดิม คณะกรรมาธิการจึงขอเสนอแผนเร่งด่วนในการปฏิรูปการประกันคุณภาพการศึกษาภายในและการประเมินคุณภาพการศึกษาภายนอก โดยมีข้อเสนอแนะให้มีการชะลอการประกันคุณภาพการศึกษาภายในโดยหน่วยงานต้นสังกัดและการประเมินคุณภาพการศึกษาภายนอกรอบที่สี่ออกไป ๒ ปี จนกว่าการพัฒนาระบบการประกันคุณภาพการศึกษาภายในและการประเมินคุณภาพการศึกษาภายนอกที่เหมาะสมจะแล้วเสร็จ ในช่วงระยะเวลาที่มีการชะลอการประกันคุณภาพการศึกษาภายในโดยหน่วยงานต้นสังกัดและการประเมินคุณภาพการศึกษาภายนอก ให้มีการดำเนินการประกันคุณภาพการศึกษาภายในโดยสถานศึกษาเอง

ดร. ปิยะธิดา ประดิษฐบาทุกา

โฆษกกรรมาธิการ

โทร 081 899 8941